钦定古今图书集成/明伦汇编/交谊典/第020卷 > 礼记 > 《南海邑庠会文经费记》陈子壮
## 钦定古今图书集成/明伦汇编/交谊典/第020卷 > 礼记 > 《南海邑庠会文经费记》陈子壮

国家文治宣昭，垂三百载，誉髦斯士，覃于僻壤，遐陬
余粤，越在海滨，故称邹鲁。周桢辈起，与禹方方驾而
驰，南海庠尤称首善。朝廷雅意右文，广厉学宫，多士
靡不涤虑洗心，祗承德意。顾绾毂于上下之会，俾多
士彬彬郁郁如金得范，土得型，鼓答桴，谷答响，则师
表人伦任也。蒋侯起姑苏，来令南海，诚心质行，惩挑
达，砥狂澜微。第南海人士，驩然庆得师。其自贲禺以

焉。侯于是著令宫墙，与多士约会。月两日，日三义士，
无问南海咸嘉与甄陶。每会日，士比偶前，侯授餐，一
偶四簋秩然也。侯尤念“古人无斁教始观成夏屋无
馀风人所叹。”力清釐县牍，得葛直指捐厝、会课、田屋
诸租，坐东山南畔米栏诸所，岁计几盈四十缗，厉禁
毋别支留课文供亿。又会故民霍念台妻岑捐租石
二百五十，入为膳田。侯按岑无他骈枝，亟详当事，得
报可。而前直指诸租，积县帑阅数年馀百缗。侯益捐
赎锾百缗，属心计士借前箸息之出纳有司，循环有
籍。有常之数，能按额问征输；不涸之源，能积剂收子
母。徽猷美意，莫可胜量，视前令平湖刘公卿、主政庞
公暨祚、文学陈君所置损，真存乎见少矣。嗟乎！今日
征缮频仍，倚办县官，方露肘捉襟，疾呼无以应矧簿
书之吏，当轮蹄走集之交，鞅掌戴星，亦何暇率多士
宫墙，含毫伸楮，而侯下车廑两期足饷边方捐数百
缗而外仍捐饷士销萌固圉，求莫急公，而外仍拥皋
比，弄柔翰，为多士羔贽先。何昔之富不如时，今之疚
不如兹。侯贞教举之若是也。今而后，将见一人广
厉多士，景从得范得型，答桴答响，即彬郁百年可矣。
要以“原有菽”而民有筐，惧深为“陵”而高为“谷。”《南庠》刱
宋嘉定间，经略使陈岘买田四十馀顷，远湮无论，至
近如灵璧刘中丞拨清远田四顷，温陵王直指捐买
田三百缗，曾几何时，顿化子虚，亡是何耶？嗟乎！前事
不忘，后事之师，有其举之，莫或废焉。敬为侯镌诸石，
惠此无疆。若侯治状，详《政略》中，兹不具。侯讳棻，别号
南陔，常熟人，丁丑进士。